**נייר עמדה**

# **הצעת חוק המוהלים, התשע"ז–2017**

## **מבוא**

ברית המילה היא אחת המצוות החשובות ביותר לעם ישראל. לצד זאת, היא פעולה רפואית־כירורגית בגופו של תינוק שזה עתה נולד, והיא דורשת מומחיות רבה.

כיום, אין חוק אשר מסדיר את אופן קבלת הרישיון לעריכת ברית מילה, והנהלים המוכתבים על ידי הרבנות הראשית לישראל אינם מחייבים את מי שלא הוסמך על ידה – שהם כמחצית מהמוהלים במדינת ישראל. בנוסף, לוועדת הפיקוח על המוהלים אין כל יכולת להפעיל סנקציות כנגד מוהל שאינו מקצועי או שאינו נוהג כראוי.

הצעת החוק של חבר הכנסת אלעזר שטרן מבקשת להסדיר את נהלי רישוי המוהלים, ולתת ביד הוועדה לפיקוח על המוהלים את הסמכויות החוקיות הנדרשות כדי להבטיח את אכיפת הנהלים הללו.

## **מבט יהודי**

**1. חשיבותה של מצוות המילה –** ברית המילה היא מהמצוות החשובות ביותר בעם ישראל,[[1]](#endnote-1) ומשמשת כסמל לברית שבינינו ובין הקב"ה. לאורך כל הדורות הקפידו יהודים למול את בניהם, גם כשקיום המצווה היה כרוך במסירות נפש. לכן, יש להקפיד שהעוסקים בביצוע ברית המילה יעשו את עבודתם נאמנה, באופן שיקרב את עם ישראל לאביהם שבשמים.

**2. חובת לימודי מילה לפני ביצוע ברית מילה –** פעולת המילה היא פעולה כירורגית־רפואית. על פי ההלכה, אסור למי שאינו רופא מוסמך לעסוק ברפואה כאשר יש במקומו רופאים מוסמכים שיכולים לעסוק בכך.[[2]](#endnote-2)דין זה נכון גם בהקשר של ברית המילה.

**3. פיקוח על מינוי מוהלים –** מן הראוי שהמדינה תפקח על המוהלים כדי לוודא שכל מי שעוסק בברית מילה אכן הוסמך לכך.[[3]](#endnote-3) מובן שאי אפשר לפקח על עניין זה מבלי שיש ביד המפקחים את האפשרויות להטיל סנקציות על עבריינים.[[4]](#endnote-4)

**4. מילה על ידי רופא** – על פי הצעת החוק, אין מגבלה על יכולתו של רופא לבצע ברית מילה והוא אינו נדרש להסמכה מיוחדת. אולם ברית מילה אינה רק פעולה כירורגית והיא מצווה ככל מצוות התורה וביטוי לברית שבין עם ישראל והקב"ה. מסיבות אלו, חובה שרופא יעמוד בקריטריונים הדתיים הנדרשים לשם ביצוע ברית מילה.[[5]](#endnote-5)

**לסיכום: רבני 'צהר' תומכים בהצעת החוק המחייבת קבלת רישוי מוסדר לעריכת ברית מילה, גם אם מדובר ברופאים.**

1. כלשון השולחן ערוך (יורה דעה רס, א): "מצות עשה לאב למול את בנו, וגדולה מצוה זו משאר מצות עשה". [↑](#endnote-ref-1)
2. ראה שולחן ערוך, יו"ד, שלו, א: "ומיהו [אבל] לא יתעסק ברפואה אלא אם כן הוא בקי, ולא יהא שם גדול ממנו, שאם לא כן, הרי זה שופך דמים". ברור שכוונת השולחן ערוך אינה שחוץ מהרופאים המומחים ביותר אין רשות לאדם אחר לעסוק ברפואה, וכלשונו של הרב וולדנברג (שו"ת ציץ אליעזר, חלק ה, רמת רחל, סימן כב): "פשוט הדבר להקל לרפואות גם כשיש גדול ממנו, כשהמדובר על מיני מחלות ידועות אשר דרך רפואתם מפורסמת ומקובלת על פי מה שכתוב בספרי החכמה ועפ"י המקובל והפשוט מפי רבותיהם ומומחיהם הגדולים". [↑](#endnote-ref-2)
3. השולחן ערוך (שם) כותב: "ואם ריפא שלא ברשות בית דין, חייב בתשלומין, אפילו אם הוא בקי. ואם ריפא ברשות בית דין, וטעה והזיק, פטור מדיני אדם וחייב בדיני שמים". אף שרשות בית דין נחוצה כדי להגן על הרופא במקרים של טעות ונזקים, הרי שהיא אינה נחוצה לעצם הרשות לעסוק ברפואה (שו"ת ציץ אליעזר, שם). עם זאת, מספר פוסקים כתבו שהנוהג המקובל הוא שאין משתמשים ברופאים אלא אם יש להם רישיון. גם לגבי ברית מילה איננו מוצאים במקורות חז"ל דרישה שכל מוהל יקבל הסמכה, אולם פוסקים מאוחרים כתבו שמן הראוי שכך יהיה. כך למשל כתב ר' שמואל אבוהב: "שאם בכל מקום התיקון מוטל על לב בית דין וראשי העם, ביותר במקום זה, שבית דין אביהם של תינוקות הם, שתחת אביהם נכנסים למולם כמו שהדין פשוט, וממילא שעליהם לפקח על עניינם... והנה התיקון קל מאוד ונראה לעיני העדה... שלא יהיה אדם רשאי למול עד שיטול רשות מבית דין בתחילה, כמו שפשט המנהג בכל ישראל בעניין השחיטה, וקל וחומר שראוי להתפשט לעניין מילה..." (ספר הזכרונות, זיכרון תשיעי, פרק ב, דבריו הובאו גם בשיירי כנסת הגדולה, יו"ד, רסד). בדומה לכך ציין בספר אוצר הברית (חלק ג, שער ב, פרק ב) כי בתקנות המוהלים של ורשה משנת תרמ"ו נקבע שאדם אינו רשאי ללמוד למול אם לא קיבל הסכמה של עשרה מוהלים. ייתכן שיש לבסס את החובה להסמיך מוהלים על כך שבדרך כלל אדם אינו מסתכל במילתו לאחר הברית, ולכן ייקח זמן רב, אם בכלל, עד שיתברר אם אכן נעשתה תקלה על ידי המוהל. מצאנו שלבית הדין יש חובה לאכוף מסחר הוגן ולהבטיח שאנשים לא ירמו בדרכי המדידה שלהם, במידה ובמשקל, כפי שכותב הרמב"ם (משנה תורה, הלכות גנבה ח, כ): "חייבין בית דין להעמיד שוטרים בכל מדינה ומדינה ובכל פלך ופלך שיהיו מחזרין על החנויות ומצדקין את המאזנים ואת המדות... וכל מי שנמצא עמו משקל חסר או מדה חסרה או מאזנים מקולקלין רשות יש להן להכותו כפי כחו ולקנסו כפי ראות בית דין לחזק הדבר". מסתבר שכשם שיש לבית הדין חובה ליצור רגולציה בתחום המידות והמשקלות, כך יש להם חובה לבצע רגולציה בתחומים אחרים שבהם לא סביר שיעמדו על התקלה ללא אותו מנגנון רגולציה. אכן, בעבר לא היה פיקוח על המוהלים, אך מסתבר שהיעדרו, כמו גם היעדר פיקוח על תחומים אחרים, נבע מחוסר יכולת של בית הדין ולא מסיבה עקרונית. ברור אפוא שכיום, כאשר מפקחים על בעלי מקצוע רבים, מן הראוי לפקח גם על תחום המוהלים. [↑](#endnote-ref-3)
4. דברים אלו עולים מדברי הרמב"ם שהובאו בהערה הקודמת: "יש להן להכותו כפי כחו ולקנסו כפי ראות בית דין לחזק הדבר". [↑](#endnote-ref-4)
5. כמו כל תחום ברפואה, גם פעולת המילה דורשת התמחות. בנוסף, לא כל רופא הוא גם מוהל מומחה שידע לבצע את פעולת המילה בזריזות ולצמצם את כאבו של התינוק. יש לציין כי ישנן הלכות רבות בנוגע לברית המילה, מלבד הטכניקה הכירורגית עצמה, כגון: האיסור למול לפני היום השמיני, האיסור למול בלילה, והחובה שפעולת המילה תיעשה דווקא על ידי יהודי. לכן, העובדה שאדם פלוני הוא רופא אינה מעידה על יכולתו לבצע את פעולת המילה כהלכתה. [↑](#endnote-ref-5)